CELEX: 32018D1251
Language: sk
Date: 2018-09-18 00:00:00
Title: Vykonávacie rozhodnutie Komisie (EÚ) 2018/1251 z 18. septembra 2018, ktorým sa neschvaľuje empentrín ako existujúca účinná látka na použitie v biocídnych výrobkoch typu 18 (Text s významom pre EHP)

19.9.2018   
               
               
                  SK
               
               
                  Úradný vestník Európskej únie
               
               
                  L 235/24
               
            
         VYKONÁVACIE ROZHODNUTIE KOMISIE (EÚ) 2018/1251
         z 18. septembra 2018,
         ktorým sa neschvaľuje empentrín ako existujúca účinná látka na použitie v biocídnych výrobkoch typu 18
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1,
         keďže:
         
                     (1)
                  
                  
                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na použitie v biocídnych výrobkoch. Tento zoznam obsahuje empentrín (číslo EC: neuv., č. CAS: 54406-48-3).
                  
               
                     (2)
                  
                  
                     Empentrín bol vyhodnotený z hľadiska použitia vo výrobkoch typu 18 (insekticídy, akaricídy a výrobky na ochranu proti iným článkonožcom) opísaných v prílohe V k nariadeniu (EÚ) č. 528/2012.
                  
               
                     (3)
                  
                  
                     Za hodnotiaci príslušný orgán bolo určené Belgicko, ktoré 24. júna 2016 predložilo hodnotiace správy spolu s odporúčaniami.
                  
               
                     (4)
                  
                  
                     V súlade s článkom 7 ods. 2 delegovaného nariadenia (EÚ) č. 1062/2014 sformuloval Výbor pre biocídne výrobky 13. decembra 2017 stanovisko Európskej chemickej agentúry, v ktorom zohľadnil závery hodnotiaceho príslušného orgánu (3).
                  
               
                     (5)
                  
                  
                     Z tohto stanoviska vyplýva, že v prípade biocídnych výrobkov používaných vo výrobkoch typu 18 obsahujúcich empentrín nemožno očakávať, že spĺňajú požiadavky stanovené v článku 19 ods. 1 písm. b) nariadenia (EÚ) č. 528/2012.
                  
               
                     (6)
                  
                  
                     Najmä podľa článku 6 ods. 2 nariadenia (EÚ) č. 528/2012 má žiadateľ predložiť dostatočné údaje, aby bolo možné zistiť, či účinná látka spĺňa kritériá vylúčenia uvedené v článku 5 ods. 1 uvedeného nariadenia. Hodnotiaci príslušný orgán žiadateľa niekoľkokrát požiadal o poskytnutie údajov o karcinogenite na účely vykonania tohto hodnotenia a žiadateľ neposkytol dostatočné údaje včas, v dôsledku čoho nebolo možné vyhodnotiť kritérium vylúčenia stanovené v článku 5 ods. 1 písm. a) uvedeného nariadenia.
                  
               
                     (7)
                  
                  
                     Okrem toho sa pri posudzovaní rôznych scenárov v rámci hodnotenia rizík pre ľudské zdravie a životné prostredie zistili neprijateľné riziká a nepodarilo sa identifikovať žiadne bezpečné použitie.
                  
               
                     (8)
                  
                  
                     Preto nie je vhodné schváliť empentrín na použitie v biocídnych výrobkoch typu 18.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Empentrín (EC č.: neuv., č. CAS: 54406-48-3) sa neschvaľuje ako účinná látka na použitie v biocídnych výrobkoch typu 18.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 18. septembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
         
            (3)  Výbor pre biocídne výrobky, stanovisko k žiadosti o schválenie účinnej látky empentrín, typ výrobku: 18, ECHA/BPC/182/2017, prijaté 13. decembra 2017.